  Виталий Пронин Удмуртилэн кунлыкезлы 100 ар тырмемен валче шарае поттэмын луозы архивысь 4 сюрс документъёс. Нимаз вотэс баме пырыса, адямиос быгатозы тодматскыны элькунлэн кылдэменыз, шаермылэн пӧртэм вакытъёсы улэменыз. 9-тӥ инвожое быдэс дуннеын пусъё архивъёслэсь нуналзэс.Туспуктэм: gasur.ru— Вотэс бамын лэсьтӥськоз нимысьтыз карта, со быдэс шаермылэсь гинэ ӧвӧл, котькуд ёрослэсь историзэ возьматоз. Соин ик али муниципал кылдытэтъёсъя но документъёсты бугыръяно луэ, — вера Архивъёсын ужанъя комитетлэн тӧроез Наталья Тойкина. Вотэс бамысь 5 пумо документъёсты шедьтыны луоз. Нырысетӥосыз герӟаськемын элькунмылэн кылдэменыз, кыкетӥосыз — шаермылэн административной уженыз, куинетӥосыз — дышетонэн, лулчеберетэн, спортэн, ньылетӥосыз — промышленностен, гурт удысэн, экономикаен, витетӥосыз юрттозы шедьтыны Удмуртилэн историеныз герӟаськем книгаосты. Тунсыко луоз лыдӟыны 1917-тӥ-1921-тӥ аръёсысь документъёсты. Удмуртъёслэн съездъёсысьтызы протоколъёс адӟыто, кызьы удмурт калык бугырскиз, Вотской автономной область кылдытон сярысь вераськон ӝутскиз, кызьы пумен удмуртъёслэн элькунзы кылдӥз… Оцифровать каремын та пумысен 80-лэсь уно документъёс. Нош кызьы вошъяськиз шаермылэн тусыз? Кызьы мынӥз коллективизация, кулаке поттон? Кызьы ужазы заводъёс? Та но трос мукет юанъёслы валэктонъёс табере шедьтыны луоз, одӥг азе пырыса, пырак документъёсысь. Архивъёсын ужанъя комитет эшшо одӥг уж лэсьтэ на, со нимаське «Доступная генеалогия». Табере котькуд адямилы выжызэ эскерыны, выжы писпузэ лэсьтыны капчигес луоз ни. Уго оцифровать каремын луозы метрической книгаос. Соосты 18-тӥ-20-тӥ даурысен гожъязы Вотской но Пермской губерниосысь черкъёс. Туннэ нуналлы 7 сюрс 243 книгаос пӧлысь 6 сюрс 500-эз электрон форматэ выжтэмын ни. Вань книгаос сканировать каремын луозы вуоно толэзь пумозь. Та документъёсты учкыны луоз, архивъёсы лыктыса, адямиослы нимысьтыз компьютеръёс пуктылэмын луозы. Со сяна, азьланяз, Удмуртиысь кун архивлэн вотэс бамаз пырыса, шедьтыны луоз 1897-тӥ арын ортчытэм переписъя документъёсты, ревизской сказкаосты. Али соосты сканировать каро на, уго ужез туж трос: компьютере пыртоно 2 миллионлэсь уно бамъёсты, 8 сюрс документъёсты. Вераны кулэ, 9-тӥ инвожое быдэс дуннеын пусъё архивъёслэсь нуналзэс. Элькунамы али ужало 3 кун но 30 муниципальной архивъёс, отын тырше огъя 280 адями. ________ Мария ПЕТРОВА  